Návrh

NARIADENIE VLÁDY 
Slovenskej republiky

z  ...............2015,

ktorým sa mení a dopĺňa nariadenie vlády Slovenskej republiky č. 355/2006 Z. z. o ochrane zamestnancov pred rizikami súvisiacimi s expozíciou chemickým faktorom pri práci v znení neskorších predpisov

Vláda Slovenskej republiky podľa § 2 ods. 1 písm. e) zákona č. 19/2002 Z. z., ktorým sa ustanovujú podmienky  vydávania aproximačných nariadení vlády Slovenskej republiky v znení zákona č. 607/2004 Z. z. nariaďuje:

Čl. I

Nariadenie vlády Slovenskej republiky č. 355/2006 Z. z. o ochrane zamestnancov pred rizikami súvisiacimi s expozíciou chemickým faktorom pri práci v znení nariadenia vlády Slovenskej republiky č. 3002007 Z. z. a nariadenia vlády Slovenskej republiky č.471/2011 Z. z. sa mení a dopĺňa takto:

1.	V § 2 písm. b) prvý bod znie:
„1. chemický faktor, ktorý spĺňa kritériá klasifikácie ako nebezpečná chemická látka alebo nebezpečná chemická zmes podľa osobitného predpisu3)  bez ohľadu na to, či je alebo nie je tento faktor klasifikovaný podľa tohto predpisu,3)“.

Poznámka pod čiarou k odkazu 3 znie:
„3) Nariadenie Európskeho parlamentu a Rady (ES) č. 1272/2008 zo 16. decembra 2008 o klasifikácii, označovaní a balení látok a zmesí, o zmene, doplnení a zrušení smerníc 67/548/EHS a 1999/45/ES a o zmene a doplnení nariadenia (ES) č. 1907/2006 (Ú. v. EÚ L 353, 31.12.2008) v platnom znení.“.

2.	V § 4 ods. 1 písmeno b) znie:
„b) vyžiadať si dodatočné informácie o bezpečnosti a ochrane zdravia potrebné na posúdenie akéhokoľvek rizika uvedené v karte bezpečnostných údajov a jej rozšírenej forme od dodávateľov  alebo z iných dostupných zdrojov; tieto informácie musia obsahovať špecifické posúdenie týkajúce sa rizika pre užívateľov podľa osobitného predpisu.4)“. 

Poznámka pod čiarou k odkazu 4 znie:
„4)  Nariadenie Európskeho parlamentu a Rady (ES) č. 1907/2006 z 18. decembra 2006 o registrácii, hodnotení, autorizácii a obmedzovaní chemických látok (REACH) a o zriadení Európskej chemickej agentúry, o zmene a doplnení smernice 1999/45/ES a o zrušení nariadenia Rady (EHS) č. 793/93 a nariadenia Komisie (ES) č. 1488/94, smernice Rady76/769/EHS a smerníc Komisie 91/155/EHS, 93/67/EHS, 93/105/ES a 2000/21/ES (Ú. v. EÚ L 396, 30.12.2006) v platnom znení.“.

3.	V § 5 písm. g) sa bodka na konci  nahrádza čiarkou a pripájajú sa tieto slová: „ktoré sú popísané najmä v karte bezpečnostných údajov a jej rozšírenej forme“.

4.	V § 6 sa odsek 2 dopĺňa písmenom d), ktoré znie: 
„d) zaradenie zamestnancov na výkon riadiacej práce alebo  samostatnej práce, ak získal odbornú  spôsobilosťou na prácu  s veľmi toxickými  látkami a zmesami a toxickými  látkami a zmesami,9a) ktoré spĺňajú kritériá klasifikácie akútna toxicita, kategória 1, 2 alebo  kategória 3 a označenými H 300, H 304,  H 310, H 330, H 301, H 311, H 331, H 370 alebo H 372. 9b)“.
 
Poznámky pod čiarou k odkazom 9a a 9b znejú:
„9a) § 16 ods. 2 zákona č. 355/2007 Z. z. o ochrane, podpore a rozvoji verejného zdravia a o zmene a doplnení niektorých zákonov v znení zákona č. 204/2014 Z. z.
9b) Príloha č. 1 k nariadeniu Európskeho parlamentu a Rady (ES) č. 1272/2008 v platnom znení.“.

5.	V § 6 sa za odsek 2  vkladá nový odsek 3, ktorý znie:
„(3) Vymedzenie odbornej spôsobilosti na prácu s veľmi toxickými  látkami a zmesami a toxickými  látkami a zmesami podľa odseku 2 písm. d) sa vzťahuje aj na fyzickú osobu - podnikateľa, ktorý vykonáva prácu samostatne.“. 

Doterajšie odseky 3 až 7 sa označujú ako odseky 4 až 8. 

6.	V § 11 uvádzacia veta znie: „Zamestnávateľ vypracuje prevádzkový poriadok pre pracovné činnosti s nebezpečnými chemickými faktormi podľa § 2 písm. b), ktorý podlieha schvaľovaniu podľa osobitných predpisov,25a) a ktorý obsahuje“.

7.	Nadpis pod § 14  znie: „Záverečné ustanovenie“.

8.	V prílohe č. 1  tabuľke č. 4 šestnástom bode sa slová „kategórie 1“  nahrádzajú slovami „kategórie 1A“.

9.	V prílohe č. 1  tabuľke č. 5 treťom bode písmene  c) sa slová „kategórie 1“  nahrádzajú slovami „kategórie 1A“.

10.	V prílohe č. 1  tabuľke č. 6 sa slová „kategórie 1“  nahrádzajú slovami „kategórie 1A“.

11.	V prílohe č. 1  vo vysvetlivkách pre pevné aerosóly jedenástom bode sa slová „kategórie 1 a kategórie 2“  nahrádzajú slovami „kategórie 1A a kategórie 1B“.

12.	V prílohe č. 2 dvadsiatom bode sa slová „kategórie 2“  nahrádzajú slovami „kategórie 1B“.

13.	V prílohe č. 2 tridsiatom prvom bode sa slová „kategórie 2“  nahrádzajú slovami „kategórie 1B“.

14.	V prílohe č. 2  vo vysvetlivkách druhom bode sa slová „kategória 1 a 2“  nahrádzajú slovami „kategória 1A a kategória 1B“.

15.	Príloha č. 4 sa dopĺňa šiestym bodom, ktorý znie:
„6. Smernica Európskeho parlamentu a Rady  2014/27/EÚ z 26. februára 2014, ktorou sa menia smernice Rady 92/58/EHS, 92/85/EHS, 94/33/ES, 98/24/ES a smernica Európskeho parlamentu a Rady 2004/37/ES s cieľom zosúladiť ich s nariadením (ES) č. 1272/2008 o klasifikácii, označovaní a balení látok a zmesí (Ú. v. EÚ L 65, 5. 3. 2014).“.

Čl. II

	Toto nariadenie vlády nadobúda účinnosť 1. mája 2015.